Knattspyrnumaðurinn Gylfi Þór Sigurðsson er sagður hafa verið handtekinn á föstudag grunaður um kynferðisbrot gegn barni. Forystumenn í knattspyrnuhreyfingunni hér á landi segjast engar tilkynningar hafa fengið um málið.
Fjölmiðlar í Bretlandi greindu frá því í gærkvöld að leikmaður í ensku úrvalsdeildinni hefði verið handtekinn. Í tilkynningu frá lögreglunni í Manchester segir að hún hafi handtekið 31 árs gamlan mann á föstudag 16. júlí vegna grunsemdar um kynferðisbrot gagnvart barni.
Bresk lög heimila ekki nafnbirtingar á meðan slík mál eru rannsökuð en í breskum miðlum kom fram að fótboltamaðurinn léki stórt hlutverk með landsliði sínu. Knattspyrnufélagið Everton birti í gærkvöldi yfirlýsingu og staðfesti að lögreglan hefði til rannsóknar leikmann sem spilaði með aðalliði félagsins. Félagið býður lögregluyfirvöldum aðstoð við rannsókn málsins og setti leikmanninn í bann. Tveir leikmenn í leikmannahópi Everton samsvara lýsingu lögreglunnar í Manchester, Gylfi Þór Sigurðsson og Englendingurinn Fabian Delph.
Mikil umræða varð á samfélagsmiðlum um helgina þar sem því var haldið fram að Gylfi hefði verið handtekinn. Í morgun nafngreindu nokkrir erlendir miðlar íslenska landsliðsmanninn og mbl.is greindi fyrst því frá íslenskra miðla að Gylfi væri sá handtekni. Þrátt fyrir mikla eftirgrennslan hefur það ekki fengist staðfest. Guðni Bergsson, formaður knattspyrnusambands Íslands, segir sambandinu ekki hafa borist nein tilkynning um að íslenskur landsliðsmaður hafi verið handtekinn í Englandi. Fréttastofan hefur heyrt í mörgum í knattspyrnuhreyfingunni í morgun. Margir viðmælendur líta málið alvarlegum augum en á meðan ekki fæst staðfest hver á hlut að máli vill enginn tjá sig um málið.
Knattspyrnumaðurinn Gylfi Þór Sigurðsson er sagður hafa verið handtekinn á föstudag grunaður um kynferðisbrot gegn barni. Formaður KSÍ segir að sambandinu hafi engar upplýsingar borist um að íslenskur knattspyrnumaður hafi verið handtekinn á Englandi.